b'\n_START_ARTICLE_\nHyvink\xc3\xa4\xc3\xa4n konepaja\n_START_PARAGRAPH_\nHyvink\xc3\xa4\xc3\xa4n konepaja oli VR:n konepaja Hyvink\xc3\xa4\xc3\xa4ll\xc3\xa4 pari kilometri\xc3\xa4 rautatieasemasta pohjoiseen p\xc3\xa4\xc3\xa4radan it\xc3\xa4puolella Sahanm\xc3\xa4ess\xc3\xa4. Konepaja oli toiminnassa vuodesta 1949 vuoteen 2018, jolloin se suljettiin. Jo vuodesta 1944 asti paikkakunnalla oli toiminut Viipurista siirretty Karjalan konepaja._NEWLINE_Konepajalla huollettiin VR:n veturi- ja vaunukalustoa sek\xc3\xa4 tehtiin saneerauksia ja luokkakorjauksia. Hyvink\xc3\xa4\xc3\xa4n konepaja saneerasi muun muassa Dr14-sarjan dieselveturit ja Sm1- ja Sm2-sarjojen s\xc3\xa4hk\xc3\xb6junat sek\xc3\xa4 rakensi Sv1- ja Dr15-koeveturit. Viimeisimpi\xc3\xa4 t\xc3\xb6it\xc3\xa4 olivat Dv12-sarjan D12-korjaus sek\xc3\xa4 viimeisten Sm2-junien saneeraus._NEWLINE_Hyvink\xc3\xa4\xc3\xa4ll\xc3\xa4 on my\xc3\xb6s romutettu lukuisia veturisarjoja, viimeisimpin\xc3\xa4 Dv15- ja Dv16-sarjojen veturit. Lis\xc3\xa4ksi konepajalla lojuu monia vanhoja ja huonokuntoisia vetureita, muun muassa viimeinen j\xc3\xa4ljell\xc3\xa4 oleva Hr11 sek\xc3\xa4 viimeinen VR:lle valmistunut h\xc3\xb6yryveturi Tr1 1096._NEWLINE_Marraskuussa 2016 alkaneiden yhteistoimintaneuvottelujen p\xc3\xa4\xc3\xa4ttymisen j\xc3\xa4lkeen, tammikuussa 2017, VR Group ilmoitti sulkevansa Hyvink\xc3\xa4\xc3\xa4n konepajan vuoden 2018 loppuun menness\xc3\xa4. Syyksi ilmoitettiin kustannus\xc3\xa4\xc3\xa4st\xc3\xb6t ja kiristyv\xc3\xa4 kilpailutilanne. Osalle ty\xc3\xb6ntekij\xc3\xb6ist\xc3\xa4 tarjottiin teht\xc3\xa4vi\xc3\xa4 Helsingin varikolta ja vain 11 henkil\xc3\xb6\xc3\xa4 tuli irtisanotuksi.'